
Predmet: Zahtjev za preispitivanje Odluke o uvođenju COVID potvrda Fakultetskoga 
vijeća od 29. studenoga 2021. 


Cijenjeni dekane, prof. dr. sc. Mirko Planiniću, 
cijenjeni prodekani i pročelnici PMF-a, 


cijenjeni članovi Fakultetskoga vijeća PMF-a, 


obraćamo Vam se s poštovanjem i povjerenjem kao punopravni članovi akademske zajednice 1 
kako bismo Vam iskazali razloge za svoje neslaganje i nezadovoljstvo s Odlukom o uvođenju 
COVID potvrde (Klasa: 115-01/21/2, urbroj: 251-58-10203-21-17) od 29. studenoga 2021., 


kojom se Odluka Stožera civilne zaštite RH (NN 121/21) počinje primjenjivati i na studente 


našega Fakulteta. 


Prije svega, sama Odluka Stožera civilne zaštite (NN 121/21) točkom IX. ne obvezuje njezinu 
primjenu na ,,studente prilikom boravka u prostorima visokih učilišta“. S obzirom na to da je 
PMF sastavnica Sveučilišta u Zagrebu, njegova se znanstvena djelatnost i visoko obrazovanje 
uređuje Statutom Sveučilišta i Statutom Fakulteta. Stavak 3. čl. 3. Statuta Sveučilišta navodi 
kako ,,sve sveučilišne djelatnosti moraju biti usmjerene prema punom razvoju ljudske 
osobnosti i promicanju ljudskih prava i temeljnih sloboda", pa tako i nastavna djelatnost, 
studentima nužna za stjecanje potrebnih znanja i vještina za obrazovanje i stručno usavršavanje. 
Nadalje, stavak 2. čl. 6. istoga Statuta donosi da su ,,uzajamnost i partnerstvo svih članova 


akademske zajednice temeljno načelo po kojem djeluje Sveučilište", a sljedeći stavak iste točke 


naglašava kako ,,Sveučilište poštuje ustavno načelo o nedopustivosti diskriminacije", između 
ostaloga, i na temelju zdravstvenoga stanja studenta. Jednako tako, Etički kodeks Sveučilišta u 


Zagrebu, obvezujuć za sve zaposlenike i studente Sveučilišta (stavci 1. 12. čl. 1. Kodeksa) u 


stavku 1. čl. 4. navodi kako ,,Sveučilište svakom članu sveučilišne zajednice mora osigurati 


uživanje svih ljudskih prava koja se ostvaruju unutar sveučilišne zajednice te poštovanje prava 


zajamčenih Ustavom i zakonima Republike Hrvatske" te u stavku 1. čl. 7. ponovno naglašava 


kako se ,,svaki član sveučilišne zajednice treba ponašati u skladu s načelom jednakosti 1 
pravednosti na način koji isključuje svaku diskriminaciju, zlostavljanje, uznemiravanje ili 
iskorištavanje“, pa 1 na temelju zdravstvenoga stanja (stavak 1. čl. 11. Kodeksa). Poštivanje 
akademske slobode (čl. 8. Kodeksa, stavak 3. čl. 6. Statuta Sveučilišta) i osiguravanje 
jednakih uvjeta u ostvarivanju profesionalnih obaveza (stavak 3. čl. 7. Kodeksa), a koje se 
u našemu slučaju odnose na studiranje odn. pristup i boravak u fakultetskim 
prostorijama, dužnost su Sveučilišta, a time i Fakulteta. Navođenjem ovih pravno 
obvezujućih odredbi ne želimo odbaciti odgovornosti koje imamo prema Fakultetu, ostalim 
članovima akademske zajednice i društvu, već naglasiti kako su naši zahtjevi pravno, 
zakonodavno i ustavno utemeljeni te ne predstavljaju puki prkos ili nepoštivanje autoriteta, već 
su, dapače, prilog u obrani autonomnosti sveučilišta i visokoga obrazovanja u cjelini. Kao 
članovi akademske zajednice i budući znanstvenici, svjesni smo kako je trenutna pandemija 
SARS-CoV-2 virusa zdravstveni, društveni, politički, gospodarski, okolišni 1 znanstveni 
problem na međunarodnoj razini te kako znanstvena zajednica u Hrvatskoj poduzima sve 
napore kako bi pridonijela razumijevanju 1 otklanjanju svih poteškoća i nedoumica s kojima se 
hrvatsko društvo suočava. Poznavajući stručnost i dokazanu kvalitetu naših predavača, ali i svih 
djelatnika Fakulteta, vjerujemo kako je Fakultetsko vijeće Odluku donijelo u dobroj namjeri i 
bez skrivenih motiva. Ipak, Vaša dobronamjernost ne može poništiti neetičnost, 
diskriminatornost, neustavnost i dvojbenu znanstvenu utemeljenost Odluke čije će se posljedice 
odraziti na cijelu našu akademsku zajednicu. S obzirom na to da u znanosti ne postoji konsenzus 
oko učinkovitosti COVID potvrda (o čemu svjedoče inicijative znanstvenika poput Velike 
barringtonske deklaracije ili ,Liječnika za COVID etiku"), a i da je daljnji tijek pandemije 
neizvjestan i teško procjenjiv, u donošenju važnih odluka trebali bismo se voditi načelom 
opreza, sveobuhvatno razmatrajući posljedice 1 utemeljenost njihove primjene. Govorimo u 
množini želeći podsjetiti kako nama studentima nije dana mogućnost izjašnjavanja o uvođenju 
COVID potvrda, izuzev prisustva studentskih predstavnika na sjednici Vijeća. Jedina anketa, 
provedena na uzorku od 15.927 studenata Sveučilišta u Zagrebu, pokazala je kako se 63,5% 
studenata Sveučilišta protivi ovakvoj odluci. Čak 50,5% ispitanika istaknulo je kako potvrde 
nisu korisne (jer posjedovanje potvrde ne sprječava širenje zaraze), a 44,5% navodi kako se 
takvom odlukom narušava sloboda pojedinca. Neučinkovitost potvrda u sprječavanju širenja 


zaraze pokazuje i sve veći broj znanstvenih i kliničkih istraživanja (kao samo jedan primjer od 


mnogih navodimo istraživanje Subramanian i Kumar (European Journal of Epidemiology, 
2021.)), ali i primjeri gradova, administrativnih jedinica, pa i cijelih država koje unatoč 
velikomu udjelu stanovništva koje posjeduje COVID potvrde ne uspijevaju smanjiti incidenciju 
zaraženih i širenje (novih) varijanti SARS-CoV-2 virusa. Kao Dekan ovoga Fakulteta sigurno 
ste svjesni kako će ova Odluka pogoditi brojne studente i na financijskoj i na psihološkoj razini. 
Mnogi naši kolege uz izvršavanje fakultetskih obaveza moraju i raditi kako bi mogli pokriti 
troškove studiranja i smještaja. Obavezna testiranja dva ili tri puta tjedno mnogima predstavlja 
ne samo neizdrživi novčani izdatak, već i dodatni psihološki pritisak kojim ih se želi prisiliti na 
prihvaćanje medicinskih postupaka na čije odbijanje imaju neotuđivo i neopozivo pravo po 


svim relevantnim zakonima, međunarodnim konvencijama i Ustavu Republike Hrvatske.. 


Stoga Vas s punim uvažavanjem i povjerenjem u poštivanje naših akademskih sloboda 
pozivamo da još jednom preispitate svoju odluku, ali na način da se provede sveobuhvatna 
rasprava _na razini Fakulteta s Vama, članovima Fakultetskoga vijeća, studentskim 
predstavnicima, studentima i cjelokupnom zainteresiranom akademskom javnosti. Naime, 
smatramo kako je nedavno održani sastanak sa studentima bio organiziran nepravovremeno 
(nakon donošenja i javnoga priopćenja same Odluke) te u neprikladno vrijeme (vrijeme 
predavanja i kolokvijskoga tjedna na Matematičkom odsjeku). U skladu s time pozivamo Vas 


na odgađanje uvođenja potvrda dok se ne provede javna rasprava u kojoj ćemo moći iznijeti 


svoje argumente, kao što bi u znanosti i znanstvenoj javnosti trebalo i biti, vodeći se načelom 


audiatur et altera pars. 


Jedino što zahtijevamo jest poštivanje Ustava i zakona RH te Statuta PMF-a i Statuta 
Sveučilišta u Zagrebu. Želimo studirati, stjecati znanja i vještine kako bismo jednoga 
dana mogli biti korisni cijelomu našemu društvu i čovječanstvu. Da bismo to postigli 
potrebna nam je međusobna suradnja, uvažavanje, susretljivost i komunikacija jer Fakultet 


činimo i mi, studenti. 


S poštovanjem, 


studenti PMF-a za slobodu.! 


4 PMF za slobodu neformalna je skupina studenata Prirodoslovno-matematičkoga fakulteta koja se okupila s 
ciljem izražavanja neslaganja s uvođenjem COVID potvrda na Fakultet. 


